ઉત્તર પ્રદેશ વિધાનસભાની ચૂંટણીમાં નરેન્દ્ર મોદીએ અભૂતપૂર્વ વિજય મેળવીને તમામ ગઠબંધનોને અવાક કરી દીધાં હતાં. કાશ્મીરના ઓમર અબદુલ્લાએ પ્રત્યાઘાત વ્યક્ત કરતાં કહ્યું હતું કે હવે 2019ની નહિ, 2024ની ચિંતા કરવાની છે! વિપક્ષોને ખાતરી છે કે નરેન્દ્ર મોદીને અત્યારે હટાવાય નહિ તો પછી આગામી પાંચ વર્ષમાં વિપક્ષો ઇતિહાસ બની જશે! કોંગ્રેસ માટે અને અન્ય પ્રાદેશિક પક્ષો માટે આ કદાચ આખરી ચાન્સ છે અને તેથી આખરી દાવ અજમાવવા માટે મહાગઠબંધનના પ્રયાસ થઈ રહ્યા છે. રાષ્ટ્રવાદી કોંગ્રેસના પ્રમુખ શરદ પવારે સૂત્ર આપ્યું છેઃ સંવિધાન બચાઓ, દેશ બચાઓ. હકીકતમાં માત્ર નરેન્દ્ર મોદીને હટાવવાના પ્રયાસ છે. ભૂતકાળમાં 1971માં અને 1972માં પણ તમામ વિપક્ષોએ ભવ્ય જોડાણ ગ્રાન્ડ એલાયન્સ કરીને સૂત્ર આપ્યું હતુંઃ ઇન્દિરા હટાઓ દેશ બચાઓ – પણ દેશની જનતાએ ગરીબોનાં બેલી ઇન્દિરા ગાંધીને સત્તા સોંપી હતી. અત્યારે વિપક્ષો દેશને નહિ, સૌ પોતાને બચાવવાની ચિંતામાં પડ્યા છે! પાવર પોલિટિક્સ છે – પીપલ્સ પ્રોગ્રેસની ચિંતા નથી!